b'\n_START_ARTICLE_\nJanas Breigelis Vyresnysis\n_START_PARAGRAPH_\nJanas Breigelis Vyresnysis (ol. Jan Brueghel, apie 1568 \xe2\x80\x93 1625 m. sausio 13 d.) \xe2\x80\x93 Nyderland\xc5\xb3 v\xc4\x97lyvojo renesanso, ankstyvojo baroko flamand\xc5\xb3 dailininkas. Garsus peiza\xc5\xbeais ir g\xc4\x97li\xc5\xb3 vaizdais.\n_START_SECTION_\nBiografija\n_START_PARAGRAPH_\nJanas Breigelis gim\xc4\x97 1568 m. Briuselyje. Buvo antruoju \xc5\xbeymaus dailininko Piterio Breigelio Vyresniojo s\xc5\xabnumi. Mok\xc4\x97si akvarel\xc4\x97s pas senel\xc4\x99 Mayken Verhulst. 1578 \xe2\x88\x92 1584 m. Janas Breigelis mok\xc4\x97si Antverpene, kur buvo Pieter Goctkind ir, sp\xc4\x97jama, Gillis van Coninxloo mokiniu. 1589 m. Janas keliavo \xc4\xaf Keln\xc4\x85, 1590 m. \xe2\x88\x92 \xc4\xaf Italij\xc4\x85. Pabuvojo Neapolyje. Apie 1595-96 m. buvo Romoje ir Milane, kur tarnavo kardinolui Federico Borromeo. 1596 m. gr\xc4\xaf\xc5\xbeo \xc4\xaf Antverpen\xc4\x85, \xc4\xafstojo \xc4\xaf vietos dailinink\xc5\xb3 gildij\xc4\x85 ir prad\xc4\x97jo savaranki\xc5\xa1k\xc4\x85 dailininko karjer\xc4\x85. 1599 m. ved\xc4\x97 Isabella de Jode, su kuria susilauk\xc4\x97 dviej\xc5\xb3 vaik\xc5\xb3: dukters ir s\xc5\xabnaus Jano, praminto Jaunesniuoju, kuris v\xc4\x97liau tapo \xc5\xbeymiu dailininku._NEWLINE_1603 m. mir\xc4\x97 \xc5\xbemona Isabella ir Janas 1606 m. ved\xc4\x97 Catharine van Marienberghe, su kuria susilauk\xc4\x97 8 vaik\xc5\xb3, tame tarpe kito Breigeli\xc5\xb3 gimin\xc4\x97s b\xc5\xabsimo dailininko Ambrosius Brueghel. 1604 m. pabuvjo Prahoje. U\xc5\xbesimenama, kad dailinink\xc4\x85 patronavo to meto Ispanijos vietininkai Nyderlanduose: Albrechtas VII Austras ir infanta Izabel\xc4\x97 Klara Eugenija. Antverpene Janas Breigelis tapo \xc5\xbeymiu dailininku, vis\xc5\xb3 pirma d\xc4\x97l pom\xc4\x97gio tapyti g\xc4\x97les \xe2\x88\x92 tuo metu naujovi\xc5\xa1ko \xc5\xbeanro Nyderland\xc5\xb3 dail\xc4\x97je. Kit\xc4\x85 svarbi\xc4\x85 Jano Breigelio k\xc5\xabrybos dal\xc4\xaf sudar\xc4\x97 peiza\xc5\xbeai. Tradici\xc5\xa1kai jis tap\xc4\x97 ir paveikslus religiniais motyvais. Gyvenimo metu jis buvo pramintas keliomis pravard\xc4\x97mis: \xe2\x80\x9eaksominiu\xe2\x80\x9c, \xe2\x80\x9eg\xc4\x97li\xc5\xb3\xe2\x80\x9c ir \xe2\x80\x9erojaus\xe2\x80\x9c, d\xc4\x97l savo k\xc5\xabrybos pob\xc5\xabd\xc5\xbeio. Tai buvo \xc4\xafprasta tuo metu Nyderlanduose, pvz., jo vyresnis brolis Piteris Breigelis Jaunesnysis buvo pramintas \xe2\x80\x9ePragaro\xe2\x80\x9c d\xc4\x97l \xc4\xafvairi\xc5\xb3 demon\xc5\xb3 ir baidykli\xc5\xb3 vaizdavimo._NEWLINE_Janas Breigelis tapo Antverpeno dailinink\xc5\xb3 gildijos vyresniuoju, da\xc5\xbenai bendradarbiavo su kitais to meto dailininkais. Vienas jo draug\xc5\xb3 buvo Piteris Paulius Rubensas. Pvz., Janas Breigelis nutap\xc4\x97 g\xc4\x97li\xc5\xb3 vainik\xc4\x85, o Rubensas \xe2\x88\x92 Madon\xc4\x85 su k\xc5\xabdikiu paveiksle \xe2\x80\x9eMadona g\xc4\x97li\xc5\xb3 vainike\xe2\x80\x9c. Janas Breigelis Vyresnysis mir\xc4\x97 1625 m. sausio 13 d. Antverpene nuo choleros. Palaidojimo vieta ne\xc5\xbeinoma.'